કલ્પના ભલે સગી બહેન નથી પરંતુ તોયે કલ્પના મને સગી બહેન કરતાંયે વહાલી છે; અને એ વહાલનું કારણ આપને આગળ સમજાશે; પરંતુ દર વર્ષે રક્ષાબંધનને દિવસે આ કલ્પનાનું રૂટિન. યુવાવસ્થા ને કૌમાર્યાવસ્થા પાર કરી રહેલ કલ્પનાબહેન – થોડાં વર્ષો પહેલાં જ્યારે હું ટ્રાયબલ એરિયાની એક એન.જી.ઓ. સંસ્થાના ટ્રસ્ટ સંચાલિત સામૂહિક આરોગ્ય કેન્દ્ર (સી.એચ.સી.) માં સેવા આપતો હતો ત્યારે અમારા આરોગ્ય કેન્દ્રમાં સંસ્થાએ બી.એ. સુધી ભણેલ કલ્પનાબહેનને કલેરીકલ વર્ક માટે રાખેલાં. એ સમયે તેની ઉંમર તેત્રીશ વર્ષની હતી – છતાં કલ્પનાબહેન કુંવારા હતાં. અમારી સંસ્થામાં સામૂહિક આરોગ્ય કેન્દ્ર ઉપરાંત કૃષિ-વિકાસ, વૉટર શેડ, એકથી સાત ધોરણની આશ્રમ શાળા, બાર ધોરણ સુધી માધ્યમિક તથા ઉચ્ચતર માધ્યમિક હાઈસ્કૂલ તથા બી.આર.એસ. કૉલેજ જેવા અન્ય પ્રોજેક્ટ પણ હતા.